Jabuli 18
Wer pa Daudi pi lar ma Rwot olare kwede*
(2 Cam 22.1-51)
1Amari, ai Rwot, pien in i tekka.
2Rwot aye gotta en cel gogona matek, en lalarra;
en Lubaŋana, ki gotta, ariŋo alaro bote,
en gwoka macalo kwot, en kalarrena matek;
en geŋo ŋeya woko ci gwoka miyo abedo maber laboŋo ayela.
3Akok bot Rwot,
ci en lara ki i ciŋ lukworra, Pi meno myero gipak Rwot.
4To otelo tolle ci otweya woko aduno,
biamwonyi me to otwagge oruma woko dyere,
kulu ma piine, ger ma neko dano ocorre woko i wiya limuk.
5Tol Lyel odwala woko,
owic me to bene orine woko i nyima.
6I kare ma atye i can akok bot Rwot;
akok gira bot Lubaŋa pi kony.
Owinyo dwana ki i ot mere maleŋ,
kokona pi kony odonyo i ite.
7Cutcut lobo oyeŋŋe ma morre pe twerre,
te godi bene ducu guyegge woko ma giyeŋŋe matek,
pien kiniga onoŋo omako Lubaŋa.
8Yito oduny okatti ki i ume,
mac ma waŋ malyet okatti ki i doge,
ma lodine bene olyel, olyel matek mada.
9Oywayo polo odwoko cen, ci olor obino piny,
kun piny macol mapek oryene i te tyene.
10Oito i wi lakerubi ci otuk kwede,
oriŋo madwir i dye yamo.
11Oketo piny macol orume dyere,
kemane obedo pol mapek mupoŋ ki pii.
12Pee ki lodi mac ma lyel
gunen i piny ma ryeny maleŋ ki i nyime,
otuco dye pol macol licuc-ci woko.
13Rwot omiyo polo omor,
dwan ŋat Mamalo Twal owinnye,
ocwalo pee ki lodi mac.
14Obayo aterone, okeyo lumerok woko;
omiyo lutkot owil, ci orwadogi woko piny.
15Dye nam opokke, tere onen,
guti me te lobo bene odoŋ twolo,
i kare ma ijukogi, ai Rwot,
i kare ma ikutogi ki yweyo ma okatti ki i umi.
16Rwot ocwalo ciŋe piny ki i polo, ci omaka,
oywaya okela woko ki i pii matut.
17Olara ki i ciŋ lakworra matek, olara ki i ciŋ jo ma gidaga,
pien onoŋo gitek mada giloya woko.
18Gupoto i koma i kare ma can obwoya matek,
ento Rwot aye obedo ka kenya.
19Okwanya woko okela i kabedo malac;
olara pien onoŋo ayomo cwinye.
20Rwot omiya bakacic pien oneno ni kita atir,
oculla muporo leŋcwinya;
21pien abedo ka lubo cik pa Rwot,
pe apokke woko ki bot Lubaŋa pi bal mo.
22Alubo cikke ducu,
pe aŋak aweko gin ma en ociko.
23Pe atimo bal mo i nyime,
dok agwokke mada pe atimo bal alii mo.
24Mumiyo Rwot omiya bakacic pien oneno ni kita atir,
oculla muporo leŋcwinya ma abedo kwede i nyime.
25Rwot, in lagen bot jo ma lugen;
bot ŋat maber ma pe ki bal inyutte bote bene calo ŋat maber ma pe ki bal.
26Cwinyi leŋ i kom jo ma cwinygi leŋ,
ento iger i kom dano ma tamme ogom.
27Ilaro jo mamwol,
ento jo ma luwakke idwokogi woko piny.
28Iyo, in aye ma icwinyo mac tarana;
Rwot Lubaŋana aye menya ki colpiny.
29Iyo, atwero tyeko buca mony kulu kaikonya;
pi teko pa Lubaŋana miyo apye akalo wi cel.
30Lubaŋa man, gin ducu ma en tiyo tye atir,
lok pa Rwot ma en cikke me tiyo bedo ada;
en tye macalo kwot pa jo ducu ma giriŋo gilaro bote.
31Aŋa ma Lubaŋa, kono Rwot kene?
Aŋa ma got, pe Lubaŋawa aye keken gire?
32En aye Lubaŋa ma oruka ki tek,
en aye ma omiyo awoto ki kuc.
33-Oketo tyena obedo macalo tyen til,
ociba malo ka ma acuŋ iye matek.
34En pwonyo ciŋa pi lweny,
mumiyo atwero gomo wa atum mola.
35Doŋ ityeko miya kwot me larri,
kun ijola ki ciŋa lacuc;
kony ma in imiya omiya adoko dit.
36Imiya kabedo malac ka ma awoto iye ducu,
omiyo tyena pe ocer.
37Aryemo kor lukworra ci amakogi wako iyo;
pe alokke adok cen nio, ka atyekogi ducu.
38Acobogi woko pil ci gupoto piny ka tyena;
ma pe doŋ gitwero a malo.
39In aye iruka ki tek pi lewny;
imiyo lulweny i koma guto gutum woko ka tyena.
40Imiyo lumerokka guloko ŋegi bota,
imiyo atyeko jo ma gidaga woko.
41Gukok pi kony, ento ŋat mo pe ma olarogi,
gukok bot Rwot, ento en pe ogamo doggi.
42Adinogi woko gudoko macalo apwa me yom ma yamo kolo;
anyonogi macalo coto ma tye i yo gudo-gu.
43Yam ilara ki i kom rok mapol ma gilwenyo kweda;
iketa abedo ladit ma loyo rok ducu;
jo ma yam pe aŋeyogi gudoko jona ma an aye aloyogi.
44Cutcut ka lurok giwinyo pira ci gubino bota ma gimwolle amwola,
ci gilubo cikka.
45Tekcwiny orwenyo woko ki botgi,
gua ki ka ma gukanne iye gubino ma komgi myel amyela.
46Rwot tye kwo; gipwo gotta,
gipil wi Lubaŋa ma en lalarra.
47En Lubaŋa ma omiya aculo kwor i kom lukworra,
dok ma obwoyo rok mapol, omiyo gubedo i te Locca;
48ci olara ki i ciŋ lumerokka;
iyo, ipilo wiya makato lukworra, ilara ki i cin lulweny ma lubwami,
49-Pi meno abikori i kin lurok, ai Rwot,
dok abiwero wer me pako nyiŋi.
50Lubaŋa miyo deyo me loc madit bot kabakane,
dok nyuto mar mere ma pe lokke i kom danone ma en oyero ka giwiro,
bot Daudi ki likwaye ducu matwal.